amanoisuno/poetBack huggingface dataset:
久雨期王將軍不至 杜甫 
天雨蕭蕭滯茅屋，空山無以慰幽獨。銳頭將軍來何遲，令我心中苦不足。數看黃霧亂玄雲，時聽嚴風折喬木。泉源泠泠雜猿狖，泥濘漠漠飢鴻鵠。歲暮窮陰耿未已，人生會面難再得。憶爾腰下鐵絲箭，射殺林中雪色鹿。前者坐皮因問毛，知子歷險人馬勞。異獸如飛星宿落，應弦不礙蒼山高。安得突騎只五千，崒然眉骨皆爾曹。走平亂世相催促，一豁明主正鬱陶。憶昔范增碎玉斗，未使吳兵著白袍。昏昏閶闔閉氛祲，十月荆南雷怒號。
別李祕書始興寺所居 杜甫 
不見祕書心若失，及見祕書失心疾。安爲動主理信然，我獨覺子神充實。重聞西方止觀經，老身古寺風泠泠。妻兒待我且歸去，他日杖藜來細聽。
虎牙行 杜甫  洞庭湖
秋風歘吸吹南國，天地慘慘無顏色。洞庭揚波江漢迴，虎牙銅柱皆傾側。巫峽陰岑朔漠氣，峰巒窈窕谿谷黑。杜鵑不來猿狖寒，山鬼幽憂雪霜逼。楚老長嗟憶炎瘴，三尺角弓兩斛力。壁立石城橫塞起，金錯旌竿滿雲直。漁陽突騎獵青丘，犬戎鎖甲聞丹極。八荒十年防盜賊，征戍誅求寡妻哭，遠客中宵淚霑臆。
錦樹行 杜甫 
今日苦短昨日休，歲云暮矣增離憂。霜凋碧樹待錦樹，萬壑東逝無停留。荒戍之城石色古，東郭老人住青丘。飛書白帝營斗粟，琴瑟几杖柴門幽。青草萋萋盡枯死，天馬跂足隨氂牛。自古聖賢多薄命，姦雄惡少皆封侯。故國三年一消息，終南渭水寒悠悠。五陵豪貴反顛倒，鄉里小兒狐白裘。生男墮地要膂力，一生富貴傾邦國。莫愁父母少黃金，天下風塵兒亦得。
赤霄行 杜甫 
孔雀未知牛有角，渴飲寒泉逢觝觸。赤霄懸圃須往來，翠尾金花不辭辱。江中淘河嚇飛燕，銜泥却落羞華屋。皇孫猶曾蓮勺困，衛莊見貶傷其足。老翁慎莫怪少年，葛亮貴和書有篇。丈夫垂名動萬年，記憶細故非高賢。
前苦寒行二首 一 杜甫 
漢時長安雪一丈，牛馬毛寒縮如蝟。楚江巫峽冰入懷，虎豹哀號又堪記。秦城老翁荆揚客，慣習炎蒸歲絺綌。玄冥祝融氣或交，手持白羽未敢釋。
前苦寒行二首 二 杜甫 
去年白帝雪在山，今年白帝雪在地。凍埋蛟龍南浦縮，寒刮肌膚北風利。楚人四時皆麻衣，楚天萬里無晶輝。三足之烏足恐斷，羲和送將何所歸。
後苦寒行二首 一 杜甫 
南紀巫廬瘴不絕，太古以來無尺雪。蠻夷長老怨苦寒，崑崙天關凍應折。
後苦寒行二首 二 杜甫 
晚來江門失大木，猛風中夜吹白屋。天兵斬斷青海戎，殺氣南行動地軸，不爾苦寒何太酷。巴東之峽生凌澌，彼蒼回軒人得知。
晚晴 杜甫 
高唐暮冬雪壯哉，舊瘴無復似塵埃。崖沈谷沒白皚皚，江石缺裂青楓摧。南天三旬苦霧開，赤日照耀從西來。六龍寒急光裴回，照我衰顏忽落地，口雖吟詠心中哀。未怪及時少年子，揚眉結義黃金臺。洎乎吾生何飄零，支離委絕同死灰。
復陰 杜甫 
方冬合沓玄陰塞，昨日晚晴今日黑。萬里飛蓬映天過，孤城樹羽揚風直。江濤簸岸黃沙走，雲雪埋山蒼兕吼。君不見夔子之國杜陵翁，牙齒半落左耳聾。
夜歸 杜甫 
夜來歸來衝虎過，山黑家中已眠臥。傍見北斗向江低，仰看明星當空大。庭前把燭嗔兩炬，峽口驚猿聞一箇。白頭老罷舞復歌，杖藜不睡誰能那。
寄柏學士林居 杜甫 
自胡之反持干戈，天下學士亦奔波。歎彼幽棲載典籍，蕭然暴露依山阿。青山萬里靜散地，白雨一洗空垂蘿。亂代飄零余到此，古人成敗子如何。荆揚春冬異風土，巫峽日夜多雲雨。赤葉楓林百舌鳴，黃泥野岸天雞舞。盜賊縱橫甚密邇，形神寂莫甘辛苦。幾時高議排金門，各使蒼生有環堵。
寄從孫崇簡 杜甫 
嵯峨白帝城東西，南有龍湫北虎溪。吾孫騎曹不騎馬，業學尸鄉多養雞。龐公隱時盡室去，武陵春樹他人迷。與汝林居未相失，近身藥裹酒長攜。牧豎樵童亦無賴，莫令斬斷青雲梯。
奉酬薛十二丈判官見贈 杜甫 
忽忽峽中睡，悲風方一醒。西來有好鳥，爲我下青冥。羽毛淨白雪，慘澹飛雲汀。既蒙主人顧，舉翮唳孤亭。持以比佳士，及此慰揚舲。清文動哀玉，見道發新硎。欲學鴟夷子，待勒燕山銘。誰重斷蛇劒，致君君未聽。志在麒麟閣，無心雲母屏。卓氏近新寡，豪家朱門扃。相如才調逸，銀漢會雙星。客來洗粉黛，日暮拾流螢。不是無膏火，勸郎勤六經。老夫自汲澗，野水日泠泠。我歎黑頭白，君看銀印青。臥病識山鬼，爲農知地形。誰矜坐錦帳，苦厭食魚腥。東西兩岸坼，橫水注滄溟。碧色忽惆悵，風雷搜百靈。空中右白虎，赤節引娉婷。自云帝里女，噀雨鳳凰翎。襄王薄行跡，莫學冷如丁。千秋一拭淚，夢覺有微馨。人生相感動，金石兩青熒。丈人但安坐，休辨渭與涇。龍蛇尚格鬬，灑血暗郊坰。吾聞聰明主，治國用輕刑。銷兵鑄農器，今古歲方寧。文王日儉德，俊乂始盈庭。榮華貴少壯，豈食楚江萍。
醉爲馬墜諸公攜酒相看 杜甫 
甫也諸侯老賓客，罷酒酣歌拓金戟。騎馬忽憶少年時，散蹄迸落瞿塘石。白帝城門水雲外，低身直下八千尺。粉堞電轉紫遊韁，東得平岡出天壁。江村野堂爭入眼，垂鞭嚲鞚凌紫陌。向來皓首驚萬人，自倚紅顏能騎射。安知決臆追風足，朱汗驂驔猶噴玉。不虞一蹶終損傷，人生快意多所辱。職當憂戚伏衾枕，況乃遲暮加煩促。明知來問腆我顏，杖藜強起依僮僕。語盡還成開口笑，提攜別埽清谿曲。酒肉如山又一時，初筵哀絲動豪竹。共指西日不相貸，喧呼且覆杯中淥。何必走馬來爲問，君不見嵇康養生遭殺戮。
別李義 杜甫 
神堯十八子，十七王其門。道國洎舒國，督唯親弟昆。中外貴賤殊，余亦忝諸孫。丈人嗣三葉，之子白玉溫。道國繼德業，請從丈人論。丈人領宗卿，肅穆古制敦。先朝納諫諍，直氣橫乾坤。子建文筆壯，河間經術存。爾克富詩禮，骨清慮不喧。洗然遇知几，談論淮湖奔。憶昔初見時，小襦繡芳蓀。長成忽會面，慰我久疾魂。三峽春冬交，江山雲霧昏。正宜且聚集，恨此當離尊。莫怪執杯遲，我衰涕唾煩。重問子何之，西上岷江源。願子少干謁，蜀都足戎軒。誤失將帥意，不如親故恩。少年早歸來，梅花已飛飜。努力慎風水，豈惟數盤[飧]。猛虎臥在岸，蛟螭出無痕。王子自愛惜，老夫困石根。生別古所嗟，發聲爲爾吞。
送高司直尋封閬州 杜甫  长江
丹雀銜書來，暮棲何鄉樹。驊騮事天子，辛苦在道路。司直非冗官，荒山甚無趣。借問泛舟人，胡爲入雲霧。與子姻婭間，即親亦有故。萬里長江邊，邂逅一相遇。長卿消渴再，公幹沈緜屢。清談慰老夫，開卷得佳句。時見文章士，欣然澹情素。伏枕聞別離，疇能忍漂寓。良會苦短促，溪行水奔注。熊羆咆空林，游子慎馳騖。西謁巴中侯，艱險如跬步。主人不世才，先帝常特顧。拔爲天軍佐，崇大王法度。淮海生清風，南翁尚思慕。公宮造廣廈，木石乃無數。初聞伐松柏，猶臥天一柱。我瘦書不成，成字讀亦誤。爲我問故人，勞心練征戍。
君不見簡蘇徯 杜甫 
君不見道邊廢棄池，君不見前者摧折桐。百年死樹中琴瑟，一斛舊水藏蛟龍。丈夫蓋棺事始定，君今幸未成老翁。何恨顦顇在山中，深山窮谷不可處，霹靂魍魎兼狂風。
贈蘇四徯 杜甫 
異縣昔同遊，各云厭轉蓬。別離已五年，尚在行李中。戎馬日衰息，乘輿安九重。有才何棲棲，將老委所窮。爲郎未爲賤，其奈疾病攻。子何面黧黑，不得豁心胷。巴蜀倦剽掠，下愚成土風。幽薊已削平，荒徼尚彎弓。斯人脫身來，豈非吾道東。乾坤雖寬大，所適裝囊空。肉食哂菜色，少壯欺老翁。況乃主客間，古來偪側同。君今下荆揚，獨帆如飛鴻。二州豪俠場，人馬皆自雄。一請甘飢寒，再請甘養蒙。
寄薛三郎中 杜甫  洞庭湖
人生無賢愚，飄颻若埃塵。自非得神仙，誰免危其身。與子俱白頭，役役常苦辛。雖爲尚書郎，不及村野人。憶昔村野人，其樂難具陳。藹藹桑麻交，公侯爲等倫。天未厭戎馬，我輩本常貧。子尚客荆州，我亦滯江濱。峽中一臥病，瘧癘終冬春。春復加肺氣，此病蓋有因。早歲與蘇鄭，痛飲情相親。二公化爲土，嗜酒不失真。余今委修短，豈得恨命屯。聞子心甚壯，所遇信席珍。上馬不用扶，每扶必怒嗔。賦詩賓客間，揮灑動八垠。乃知蓋代手，才力老益神。青草洞庭湖，東浮滄海漘。君山可避暑，況足采白蘋。子豈無扁舟，往復江漢津。我未下瞿塘，空念禹功勤。聽說松門峽，吐藥攬衣巾。高秋却束帶，鼓枻視青旻。鳳池日澄碧，濟濟多士新。余病不能起，健者勿逡巡。上有明哲君，下有行化臣。
大覺高僧蘭若 杜甫  庐山
巫山不見廬山遠，松林蘭若秋風晚。一老猶鳴日暮鐘，諸僧尚乞齋時飯。香爐峰色隱晴湖，種杏仙家近白榆。飛錫去年啼邑子，獻花何日許門徒。
宿青溪驛奉懷張員外十五兄之緒 杜甫 
漾舟千山內，日入泊枉渚。我生本飄飄，今復在何許。石根青楓林，猿鳥聚儔侶。月明游子靜，畏虎不得語。中夜懷友朋，乾坤此深阻。浩蕩前後間，佳期付荆楚。
敬寄族弟唐十八使君 杜甫 
與君陶唐後，盛族多其人。聖賢冠史籍，枝派羅源津。在今氣磊落，巧僞莫敢親。介立實吾弟，濟時肯殺身。物白諱受玷，行高無污真。得罪永泰末，放之五溪濱。鸞鳳有鎩翮，先儒曾抱麟。雷霆霹長松，骨大却生筋。一失不足傷，念子孰自珍。泊舟楚宮岸，戀闕浩酸辛。除名配清江，厥土巫峽鄰。登陸將首途，筆札枉所申。歸朝跼病肺，敘舊思重陳。春風洪濤壯，谷轉頗彌旬。我能泛中流，搪突鼉獺瞋。長年已省柁，慰此貞良臣。
憶昔行 杜甫 
憶昔北尋小有洞，洪河怒濤過輕舸。辛勤不見華蓋君，艮岑青輝慘么麼。千崖無人萬壑靜，三步回頭五步坐。秋山眼冷魂未歸，仙賞心違淚交墮。弟子誰依白茅室，盧老獨啓青銅鎖。巾拂香餘搗藥塵，階除灰死燒丹火。懸圃滄洲莽空闊，金節羽衣飄婀娜。落日初霞閃餘映，倏忽東西無不可。松風澗水聲合時，青兕黃熊啼向我。徒然咨嗟撫遺迹，至今夢想猶佐。祕訣隱文須內教，晚歲何功使願果。更討衡陽董鍊師，南浮早鼓瀟湘柁。
魏將軍歌 杜甫 
將軍昔著從事衫，鐵馬馳突重兩銜。披堅執銳略西極，崑崙月窟東嶄巖。君門羽林萬猛士，惡若哮虎子所監。五年起家列霜戟，一日過海收風帆。平生流輩徒蠢蠢，長安少年氣欲盡。魏侯骨聳精爽緊，華岳峰尖見秋隼。星躔寶校金盤陀，夜騎天駟超天河。欃槍熒惑不敢動，翠蕤雲旓相蕩摩。吾爲子起歌都護，酒闌插劒肝膽露。
北風 杜甫  洞庭湖
北風破南極，朱鳳日威垂。洞庭秋欲雪，鴻雁將安歸。十年殺氣盛，六合人煙稀。吾慕漢初老，時清猶茹芝。
客從 杜甫 
客從南溟來，遺我泉客珠。珠中有隱字，欲辨不成書。緘之篋笥久，以俟公家須。開視化爲血，哀今徵斂無。
白馬 杜甫 
白馬東北來，空鞍貫雙箭。可憐馬上郎，意氣今誰見。近時主將戳，中夜商於戰。喪亂死多門，嗚呼淚如霰。
白鳧行 杜甫 
君不見黃鵠高於五尺童，化爲白鳧似老翁。故畦遺穗已蕩盡，天寒歲暮波濤中。鱗介腥羶素不食，終日忍飢西復東。魯門鶢鶋亦蹭蹬，聞道如今猶避風。
朱鳳行 杜甫  衡山
君不見瀟湘之山衡山高，山巔朱鳳聲嗷嗷。側身長顧求其羣，翅垂口噤心甚勞。下愍百鳥在羅網，黃雀最小猶難逃。願分竹實及螻蟻，盡使鴟梟相怒號。
惜別行送向卿進奉端午御衣之上都 杜甫 
肅宗昔在靈武城，指揮猛將收咸京。向公泣血灑行殿，佐佑卿相乾坤平。逆胡冥寞隨煙燼，卿家兄弟功名震。麒麟圖畫鴻雁行，紫極出入黃金印。尚書勳業超千古，雄鎮荆州繼吾祖。裁縫雲霧成御衣，拜跪題封向端午。向卿將命寸心赤，青山落日江潮白。卿到朝廷說老翁，漂零已是滄浪客。
醉歌行贈公安顏少府請顧八題壁 杜甫 
神仙中人不易得，顏氏之子才孤標。天馬長鳴待駕馭，秋鷹整翮當雲霄。君不見東吳顧文學，君不見西漢杜陵老。詩家筆勢君不嫌，詞翰升堂爲君埽。是日霜風凍七澤，烏蠻落照銜赤壁。酒酣耳熱忘頭白，感君意氣無所惜，一爲歌行歌主客。
夜聞觱篥 杜甫 
夜聞觱篥滄江上，衰年側耳情所嚮。鄰舟一聽多感傷，塞曲三更歘悲壯。積雪飛霜此夜寒，孤燈急管復風湍。君知天地干戈滿，不見江湖行路難。
發劉郎浦 杜甫 
挂帆早發劉郎浦，疾風颯颯昏亭午。舟中無日不沙塵，岸上空村盡豺虎。十日北風風未回，客行歲晚晚相催。白頭厭伴漁人宿，黃帽青鞋歸去來。
別董頲 杜甫 
窮冬急風水，逆浪開帆難。士子甘旨闕，不知道里寒。有求彼樂土，南適小長安。到我舟檝去，覺君衣裳單。素聞趙公節，兼盡賓主歡。已結門廬望，無令霜雪殘。老夫纜亦解，脫粟朝未餐。飄蕩兵甲際，幾時懷抱寬。漢陽頗寧靜，峴首試考槃。當念著白帽，采薇青雲端。
送重表姪王砅評事使南海 杜甫 
我之曾祖姑，爾之高祖母。爾祖未顯時，歸爲尚書婦。隋朝大業末，房杜俱交友長者來在門，荒年自餬口。家貧無供給，客位但箕帚。俄頃羞頗珍，寂寥人散後。入怪鬢髮空，吁嗟爲之久。自陳剪髻鬟，鬻市充杯酒。上云天下亂，宜與英俊厚。向竊窺數公，經綸亦俱有。次問最少年，虯髯十八九。子等成大名，皆因此人手。下云風雲合，龍虎一吟吼。願展丈夫雄，得辭兒女醜。秦王時在坐，真氣驚戶牖。及乎貞觀初，尚書踐台斗。夫人常肩輿，上殿稱萬壽。六宮師柔順，法則化妃后。至尊均嫂叔，盛事垂不朽。鳳雛無凡毛，五色非爾曹。往者胡作逆，乾坤沸嗷嗷。吾客左馮翊，爾家同遁逃。爭奪至徒步，塊獨委蓬蒿。逗留熱爾腸，十里却呼號。自下所騎馬，右持腰間刀。左牽紫遊韁，飛走使我高。苟活到今日，寸心銘佩牢。亂離又聚散，宿昔恨滔滔。水花笑白首，春草隨青袍。廷評近要津，節制收英髦。北驅漢陽傳，南泛上瀧舠。家聲肯墜地，利器當秋毫。番禺親賢領，籌運神功操。大夫出盧宋，寶貝休脂膏。洞主降接武，海胡舶千艘。我欲就丹砂，跋涉覺身勞。安能陷糞土，有志乘鯨鼇。或驂鸞騰天，聊作鶴鳴臯。
詠懷二首 一 杜甫 
人生貴是男，丈夫重天機。未達善一身，得志行所爲。嗟余竟轗軻，將老逢艱危。胡雛逼神器，逆節同所歸。河雒化爲血，公侯草間啼。西京復陷沒，翠蓋蒙塵飛。萬姓悲赤子，兩宮棄紫微。倏忽向二紀，奸雄多是非。本朝再樹立，未及貞觀時。日給在軍儲，上官督有司。高賢迫形勢，豈暇相扶持。疲{艹尔}苟懷策，棲屑無所施。先王實罪己，愁痛正爲茲。歲月不我與，蹉跎病於斯。夜看豐城氣，回首蛟龍池。齒髮已自料，意深陳苦詞。
詠懷二首 二 杜甫 
邦危壞法則，聖遠益愁慕。飄颻桂水遊，悵望蒼梧暮。潛魚不銜鉤，走鹿無反顧。皦皦幽曠心，拳拳異平素。衣食相拘閡，朋知限流寓。風濤上春沙，千里侵江樹。逆行少吉日，時節空復度。井竈任塵埃，舟航煩數具。牽纏加老病，瑣細隘俗務。萬古一死生，胡爲足名數。多憂污桃源，拙計泥銅柱。未辭炎瘴毒，擺落跋涉懼。虎狼窺中原，焉得所歷住。葛洪及許靖，避世常此路。賢愚誠等差，自愛各馳騖。羸瘠且如何，魄奪鍼灸屢。擁滯僮僕慵，稽留篙師怒。終當挂帆席，天意難告訴。南爲祝融客，勉強親杖屨。結託老人星，羅浮展衰步。
送顧八分文學適洪吉州 杜甫 
中郎石經後，八分蓋顦顇。願侯運鑪錘，筆力破餘地。昔在開元中，韓蔡同贔屭。玄宗妙其書，是以數子至。御札早流傳，揄揚非造次。三人竝入直，恩澤各不二。願於韓蔡內，辨眼工小字。分日示諸王，鉤深法更祕。文學與我遊，蕭疎外聲利。追隨二十載，浩蕩長安醉。高歌卿相宅，文翰飛省寺。視我揚馬間，白首不相棄。驊騮入窮巷，必脫黃金轡。一論朋友難，遲暮敢失墜。古來事反覆，相見橫涕泗。嚮者玉珂人，誰是青雲器。才盡傷形體，病渴污官位。故舊獨依然，時危話顛躓。我甘多病老，子負憂世志。胡爲困衣食，顏色少稱遂。遠作辛苦行，順從衆多意。舟檝無根蔕，蛟鼉好爲祟。況兼水賊繁，特戒風飆駛。崩騰戎馬際，往往殺長吏。子干東諸侯，勸勉防縱恣。邦以民爲本，魚飢費香餌。請哀瘡痍深，告訴皇華使。使臣精所擇，進德知歷試。惻隱誅求情，固應賢愚異。列士惡苟得，俊傑思自致。贈子猛虎行，出效載酸鼻。
上水遣懷 杜甫 
我衰太平時，身病戎馬後。蹭蹬多拙爲，安得不皓首。驅馳四海內，童稚日餬口。但遇新少年，少逢舊親友。低顏下色地，故人知善誘。後生血氣豪，舉動見老醜。窮迫挫曩懷，常如中風走。一紀出西蜀，於今向南斗。孤舟亂春華，暮齒依蒲柳。冥冥九疑葬，聖者骨亦朽。蹉跎陶唐人，鞭撻日月久。中間屈賈輩，讒毀竟自取。鬱沒二悲魂，蕭條猶在否。崷崒清湘石，逆行雜林藪。篙工密逞巧，氣若酣杯酒。歌謳互激遠，回斡明受授。善知應觸類，各藉穎脫手。古來經濟才，何事獨罕有。蒼蒼衆色晚，熊挂玄蛇吼。黃羆在樹顛，正爲羣虎守。羸骸將何適，履險顏益厚。庶與達者論，吞聲混瑕垢。
遣遇 杜甫 
磬折辭主人，開帆駕洪濤。春水滿南國，朱崖雲日高。舟子廢寢食，飄風爭所操。我行匪利涉，謝爾從者勞。石間采蕨女，鬻菜輸官曹。丈夫死百役，暮返空邨號。聞見事略同，刻剥及錐刀。貴人豈不仁，視汝如莠蒿。索錢多門戶，喪亂紛嗷嗷。奈何黠吏徒，漁奪成逋逃。自喜遂生理，花時甘緼袍。
解憂 杜甫 
減米散同舟，路難恩共濟。向來雲濤盤，衆力亦不細。呀坑瞥眼過，飛櫓本無蔕。得失瞬息間，致遠宜恐泥。百慮視安危，分明曩賢計。茲理庶可廣，拳拳期勿替。
宿鑒石浦 杜甫 
早宿賓從勞，仲春江山麗。飄風過無時，舟檝敢不繫。回塘澹暮色，日沒衆星嘒。缺月殘未生，青燈死分翳。窮途多俊異，亂世少恩惠。鄙夫亦放蕩，草草頻卒歲。斯文憂患餘，聖哲垂彖繫。
過津口 杜甫 
南岳自茲近，湘流東逝深。和風引桂楫，春日漲雲岑。回首過津口，而多楓樹林。白魚困密網，黃鳥喧嘉音。物微限通塞，惻隱仁者心。甕餘不盡酒，膝有無聲琴。聖賢兩寂寞，眇眇獨開襟。
次空靈岸 杜甫 
沄沄逆素浪，落落展清眺。幸有舟檝遲，得盡所歷妙。空靈霞石峻，楓栝隱奔峭。青春猶無私，白日亦偏照。可使營吾居，終焉託長嘯。毒瘴未足憂，兵戈滿邊徼。嚮者留遺恨，恥爲達人誚。迴帆凱賞延，佳處領其要。
宿花石戍 杜甫 
午辭空靈岑，夕得花石戍。岸疏開闢水，木雜今古樹。地蒸南風盛，春熱西日暮。四序本平分，氣候何迴互。茫茫天造間，理亂豈恒數。繫舟盤藤輪，策杖古樵路。罷人不在村，野圃泉自注。柴扉雖蕪沒，農器尚牢固。山東殘逆氣，吳楚守王度。誰能扣君門，下令減征賦。
早發 杜甫 
有求常百慮，斯文亦吾病。以茲朋故多，窮老驅馳幷。早行篙師怠，席挂風不正。昔人戒垂堂，今則奚奔命。濤飜黑蛟躍，日山黃霧映。煩促瘴豈侵，頹倚睡未醒。僕夫問盥櫛，暮顏靦青鏡。隨意簪葛巾，仰慙林花盛。側聞夜來寇，幸喜囊中淨。艱危作遠客，干請傷直性。薇蕨餓首陽，粟馬資歷聘。賤子欲適從，疑誤此二柄。
次晚洲 杜甫 
參錯雲石稠，坡陀風濤壯。晚洲適知名，秀色固異狀。櫂經垂猨把，身在度鳥上。擺浪散帙妨，危沙折花當。羈離暫愉悅，羸老反惆悵。中原未解兵，吾得終疎放。
望嶽 杜甫  衡山 写山 描写山
南嶽配朱鳥，秩禮自百王。歘吸領地靈，鴻洞半炎方。邦家用祀典，在德非馨香。巡守何寂寥，有虞今則亡。洎吾隘世網，行邁越瀟湘。渴日絕壁出，漾舟清光旁。祝融五峰尊，峰峰次低昴。紫蓋獨不朝，爭長嶫相望。恭聞魏夫人，羣仙夾翱翔。有時五峰氣，散風如飛霜。牽迫限修途，未暇杖崇岡。歸來覬命駕，沐浴休玉堂。三歎問府主，曷以贊我皇。牲璧忍衰俗，神其思降祥。
湘江宴餞裴二端公赴道州 杜甫 
白日照舟師，朱旗散廣川。羣公餞南伯，肅肅秩初筵。鄙人奉末眷，佩服自早年。義均骨肉地，懷抱罄所宣。盛名富事業，無取媿高賢。不以喪亂嬰，保愛金石堅。計拙百僚下，氣蘇君子前。會合苦不久，哀樂本相纏。交遊颯向盡，宿昔浩茫然。促觴激百慮，掩抑淚潺湲。熱雲集曛黑，缺月未生天。白團爲我破，華燭蟠長煙。鴰鶡催明星，解袂從此旋。上請減兵甲，下請安井田。永念病渴老，附書遠山巔。
清明 杜甫 
著處繁花務是日，長沙千人萬人出。渡頭翠柳豔明眉，爭道朱蹄驕齧膝。此都好遊湘西寺，諸將亦自軍中至。馬援征行在眼前，葛強親近同心事。金鐙下山紅粉晚，牙檣捩柁青樓遠。古時喪亂皆可知，人世悲歡暫相遣。弟姪雖存不得書，干戈未息苦離居。逢迎少壯非吾道，況乃今朝更祓除。
風雨看舟前落花戲爲新句 杜甫 
江上人家桃樹枝，春寒細雨出疎籬。影遭碧水潛勾引，風妒紅花却倒吹。吹花困癲傍舟檝，水光風力俱相怯。赤憎輕薄遮入懷，珍重分明不來接。濕久飛遲半日高，縈沙惹草細於毛。蜜蜂蝴蝶生情性，偷眼蜻蜓避百勞。
岳麓山道林二寺行 杜甫  洞庭湖
玉泉之南麓山殊，道林林壑爭盤紆。寺門高開洞庭野，殿脚插入赤沙湖。五月寒風冷佛骨，六時天樂朝香爐。地靈步步雪山草，僧寶人人滄海珠。墖劫宮牆壯麗敵，香廚松道清涼俱。連花交響共命鳥，金牓雙迴三足烏。方丈涉海費時節，懸圃尋河知有無。暮年且喜經行近，春日兼蒙暄暖扶。飄然斑白身奚適，傍此煙霞茅可誅。桃源人家易制度，橘洲田土仍膏腴。潭府邑中甚淳古，太守庭內不喧呼。昔遭衰世皆晦迹，今幸樂國養微軀。依止老宿亦未晚，富貴功名焉足圖。久爲野客尋幽慣，細學何顒免興孤。一重一掩吾肺腑，山鳥山花吾友于。宋公放逐曾題壁，物色分留與老夫。
奉送魏六丈佑少府之交廣 杜甫 
賢豪贊經綸，功成空名垂。子孫不振耀，歷代皆有之。鄭公四葉孫，長大常苦飢。衆中見毛骨，猶是麒麟兒。磊落貞觀事，致君樸直詞。家聲蓋六合，行色何其微。遇我蒼吾陰，忽驚會面稀。議論有餘地，公侯來未遲。虛思黃金貴，自笑青雲期。長卿久病渴，武帝元同時。季子黑貂敝，得無妻嫂欺。尚爲諸侯客，獨屈州縣卑。南游炎海甸，浩蕩從此辭。窮途仗神道，世亂輕土宜。解帆歲云暮，可與春風歸。出入朱門家，華屋刻蛟螭。玉食亞王者，樂張游子悲。侍婢豔傾城，綃綺輕霧霏。掌中琥珀鍾，行酒雙逶迤。新歡繼明燭，梁棟星辰飛。兩情顧盼合，珠碧贈于斯。上貴見肝膽，下貴不相疑。心事披寫間，氣酣達所爲。錯揮鐵如意，莫避珊瑚枝。始兼逸邁興，終慎賓主儀。戎馬闇天宇，嗚呼生別離。
別張十三建封 杜甫 
嘗讀唐實錄，國家草昧初。劉裴建首義，龍見尚躊躇。秦王撥亂姿，一劒總兵符。汾晉爲豐沛，暴隋竟滌除。宗臣則廟食，後祀何疎蕪。彭城英雄種，宜膺將相圖。爾惟外曾孫，倜儻汗血駒。眼中萬少年，用意盡崎嶇。相逢長沙亭，乍問緒業餘。乃吾故人子，童丱聊居諸。揮手灑衰淚，仰看八尺軀。內外名家流，風神蕩江湖。范雲堪晚友，嵇紹自不孤。擇材征南幕，湖落回鯨魚。載感賈生慟，復聞樂毅書。主憂急盜賊，師老荒京都。舊丘豈稅駕，大廈傾宜扶。君臣各有分，管葛本時須。雖當霰雪嚴，未覺栝柏枯。高義在雲臺，嘶鳴望天衢。羽人埽碧海，功業竟何如。
暮秋枉裴道州手札率爾遣興寄近呈蘇渙侍御 杜甫 
久客多枉友朋書，素書一月凡一束。虛名但蒙寒溫問，泛愛不救溝壑辱。齒落未是無心人，舌存恥作窮途哭。道州手札適復至，紙長要自三過讀。盈把那須滄海珠，入懷本倚崑山玉。撥棄潭州百斛酒，蕪沒瀟岸千株菊。使我晝立煩兒孫，令我夜坐費燈燭。憶子初尉永嘉去，紅顏白面花映肉。軍符侯印取豈遲，紫燕騄耳行甚速。聖朝尚飛戰鬬塵，濟世宜引英俊人。黎元愁痛會蘇息，夷狄跋扈徒逡巡。授鉞築壇聞意旨，頹綱漏網期彌綸。郭欽上書見大計，劉毅答詔驚羣臣。他日更僕語不淺，明公論兵氣益振。傾壺簫管黑白髮，儛劒霜雪吹青春。宴筵曾語蘇季子，後來傑出雲孫比。茅齋定王城郭門，藥物楚老漁商市。市北肩輿每聯袂，郭南抱甕亦隱几。無數將軍西第成，早作丞相東山起。鳥雀苦肥秋粟菽，蛟龍欲蟄寒沙水。天下鼓角何時休，陣前部曲終日死。附書與裴因示蘇，此生已媿須人扶。致君堯舜付公等，早據要路思捐軀。
奉贈李八丈判官 杜甫  洞庭湖
我丈時英特，宗枝神堯後。珊瑚市則無，騄驥人得有。早年見標格，秀氣衝星斗。事業富清機，官曹正獨守。頃來樹嘉政，皆已傳衆口。艱難體貴安，冗長吾敢取。區區猶歷試，炯炯更持久。討論實解頤，操割紛應手。篋書積諷諫，宮闕限奔走。入幕未展材，秉鈞孰爲偶。所親問淹泊，泛愛惜衰朽。垂白亂南翁，委身希北叟。真成窮轍鮒，或似喪家狗。秋枯洞庭石，風颯長沙柳。高興激荆衡，知音爲回首。
歲晏行 杜甫  洞庭湖 忧国忧民 冬天
歲云暮矣多北風，瀟湘洞庭白雪中。漁父天寒網罟凍，莫徭射雁鳴桑弓。去年米貴闕軍食，今年米賤大傷農。高馬達官厭酒肉，此輩杼軸茅茨空。楚人重魚不重鳥，汝休枉殺南飛鴻。況聞處處鬻男女，割慈忍愛還租庸。往日用錢捉私鑄，今許鉛錫和青銅。刻泥爲之最易得，好惡不合長相蒙。萬國城頭吹畫角，此曲哀怨何時終。
追酬故高蜀州人日見寄 杜甫 
自蒙蜀州人日作，不意清詩久零落。今晨散帙眼忽開，迸淚幽吟事如昨。嗚呼壯士多慷慨，合沓高名動寥廊。歎我悽悽求友篇，感時鬱鬱匡君略。錦里春光空爛熳，瑤墀侍臣已冥莫。瀟湘水國傍黿鼉，鄠杜秋天失鵰鶚。東西南北更誰論，白首扁舟病獨存。遙拱北辰纏寇盜，欲傾東海洗乾坤。邊塞西蕃最充斥，衣冠南渡多崩奔。鼓瑟至今悲帝子，曳裾何處覓王門。文章曹植波瀾闊，服食劉安德業尊。長笛誰能亂愁思，昭州詞翰與招魂。
蘇大侍御訪江浦賦八韻記異 杜甫 
龐公不浪出，蘇氏今有之。再聞誦新作，突過黃初詩。乾坤幾反覆，揚馬宣同時。今晨清鏡中，勝食齋房芝。余髮喜却變，白間生黑絲。昨夜舟火滅，湘娥簾外悲。百靈未敢散，風破寒江遲。
題衡山縣文宣王廟新學堂呈陸宰 杜甫  衡山 洞庭湖
旄頭彗紫微，無復俎豆事。金甲相排蕩，青衿一顦顇。嗚呼已十年，儒服弊於地。征夫不遑息，學者淪素志。我行洞庭野，歘得文翁肆。侁侁胄子行，若舞風雩至。周室宜中興，孔門未應棄。是以資雅才，渙然立新意。衡山雖小邑，首唱恢大義。因見縣尹心，根源舊宮閟。講堂非曩搆，大屋加塗墍。下可容百人，牆隅亦深邃。何必三千徒，始壓戎馬氣。林木在庭戶，密幹疊蒼翠。有井朱夏時，轆轤凍階戺。耳聞讀書聲，殺伐災髣髴。故國延歸望，衰顏減愁思。南紀改波瀾，西河共風味。采詩倦跋涉，載筆尚可記。高歌激宇宙，凡百慎失墜。
入衡州 杜甫 
兵革自久遠，興衰看帝王。漢儀甚照耀，胡馬何猖狂。老將一失律，清邊生戰場。君臣忍瑕垢，河岳空金湯。重鎮如割據，輕權絕紀綱。軍州體不一，寬猛性所將。嗟彼苦節士，素于圓鑿方。寡妻從爲郡，兀者安堵牆。凋弊惜邦本，哀矜存事常。旌麾非其任，府庫實過防。恕己獨在此，多憂增內傷。偏裨限酒肉，卒伍單衣裳。元惡迷是似，聚謀洩康莊。竟流帳下血，大降湖南殃。烈火發中夜，高煙焦上蒼。至今分粟帛，殺氣吹沅湘。福善理顛倒，明徵天莽茫。銷魂避飛鏑，累足穿豺狼。隱忍枳棘刺，遷延胝趼瘡。遠歸兒侍側，猶乳女在旁。久客幸脫免，暮年慙激昴。蕭條向水陸，汩沒隨魚商。報主身已老，入朝病見妨。悠悠委薄俗，鬱鬱回剛腸。參錯走洲渚，舂容轉林篁。片帆左郴岸，通郭前衡陽。華表雲鳥埤，名園花草香。旗亭壯邑屋，烽櫓蟠城隍。中有古刺史，盛才冠巖廓。扶顛待柱石，獨坐飛風霜。昨者間瓊樹，高談隨羽觴。無論再繾綣，己是安蒼黃。劇孟七國畏，馬卿四賦良。門闌蘇生在，勇銳白起強。問罪富形勢，凱歌懸否臧。氛埃期必埽，蚊蚋焉能當。橘井舊地宅，仙山引舟航。此行厭暑雨，厥土聞清涼。諸舅剖符近，開緘書札光。頻繁命屢及，磊落字百行。江總外家養，謝安乘興長。下流匪珠玉，擇木羞鸞皇。我師嵇叔夜，世賢張子房。柴荆寄樂土，鵬路觀翱翔。
舟中苦熱遣懷奉呈[陽]中丞通簡臺省諸公 杜甫 
媿爲湖外客，看此戎馬亂。中夜混黎甿，脫身亦奔竄。平生方寸心，反掌帳下難。嗚呼殺賢良，不叱白刃散。吾非丈夫特，沒齒埋冰炭。恥以風病辭，胡然泊湘岸。入舟雖苦熱，垢膩可溉灌。痛彼道邊人，形骸改昏旦。中丞連帥職，封內權得按。身當問罪先，縣實諸侯半。士卒既輯睦，啓行促精悍。似聞上游兵，稍逼長沙館。鄰好彼克修，天機自明斷。南圖卷雲水，北拱戴霄漢。美名光史臣，長策何壯觀。驅馳數公子，咸願同伐叛。聲節衰有餘，夫何激衰懦。偏裨表三上，鹵莽同一貫。始謀誰其間，回首增憤惋。宗英李端公，守職甚昭煥。變通迫脅地，謀畫焉得算。王室不肯微，凶徒略無憚。此流須卒斬，神器資強幹。扣寂豁煩襟，皇天照嗟歎。
冬日洛城北謁玄元皇帝廟 杜甫 
配極玄都閟，憑虛禁禦長。守祧嚴具禮，掌節鎮非常。碧瓦初寒外，金莖一氣旁。山河扶繡戶，日月近雕梁。仙李盤根大，猗蘭奕葉光。世家遺舊史，道德付今王。畫手看前輩，吳生遠擅場。森羅移地軸，妙絕動宮牆。五聖聯龍衮，千官列雁行。冕旒俱秀發，旌斾盡飛揚。翠柏深留景，紅棃迥得霜。風箏吹玉柱，露井凍銀牀。身退卑周室，經傳拱漢皇。谷神如不死，養拙更何鄉。
贈韋左丞丈 杜甫 
左轄頻虛位，今年得舊儒。相門韋氏在，經術漢臣須。時議歸前烈，天倫恨莫俱。鴒原荒宿草，鳳沼接亨衢。有客雖安命，衰容豈壯夫。家人憂几杖，甲子混泥途。不謂矜餘力，還來謁大巫。歲寒仍顧遇，日暮且踟躕。老驥思千里，飢鷹待一呼。君能微感激，亦足慰榛蕪。
投贈哥舒開府二十韻 杜甫 
今代麒麟閣，何人第一功。君王自神武，駕馭必英雄。開府當朝傑，論兵邁古風。先鋒百勝在，略地兩隅空。青海無傳箭，天山早挂弓。廉頗仍走敵，魏絳已和戎。每惜河湟棄，新兼節制通。智謀垂睿想，出入冠諸公。日月低秦樹，乾坤繞漢宮。胡人愁逐北，宛馬又從東。受命邊沙遠，歸來御席同。軒墀曾寵鶴，畋獵舊非熊。茅土加名數，山河誓始終。策行遺戰伐，契合動昭融。勳業青冥上，交親氣概中。未爲珠履客，已見白頭翁。壯節初題柱，生涯獨轉蓬。幾年春草歇，今日暮途窮。軍事留孫楚，行間識呂蒙。防身一長劒，將欲倚崆峒。
上韋左相二十韻 杜甫 
鳳曆軒轅紀，龍飛四十春。八荒開壽域，一氣轉洪鈞。霖雨思賢佐，丹青憶老臣。應圖求駿馬，驚代得麒麟。沙汰江河濁，調和鼎鼐新。韋賢初相漢，范叔已歸秦。盛業今如此，傳經固絕倫。豫樟深出地，滄海闊無津。北斗司喉舌，東方領搢紳。持衡留藻鑑，聽履上星辰。獨步才超古，餘波德照鄰。聰明過管輅，尺牘倒陳遵。豈是池中物，由來席上珍。廟堂知至理，風俗盡還淳。才傑俱登用，愚蒙但隱淪。長卿多病久，子夏索居頻。回首驅流俗，生涯似衆人。巫咸不可問，鄒魯莫容身。感激時將晚，蒼茫興有神。爲公歌此曲，涕淚在衣巾。
奉贈太常張卿二十韻 杜甫 
方丈三韓外，崑崙萬國西。建標天地闊，詣絕古今迷。氣得神仙迥，恩承雨露低。相門清議衆，儒術大名齊。軒冕羅天闕，琳琅識介珪。伶官詩必誦，夔樂典猶稽。健筆凌鸚鵡，銛鋒瑩鸊鵜。友于皆挺拔，公望各端倪。通籍踰青瑣，亨衢照紫泥。靈虯傳夕箭，歸馬散霜蹄。能事聞重譯，嘉謨及遠黎。弼諧方一展，班序更何躋。適越空顛躓，遊梁竟慘悽。謬知終畫虎，微分是醯雞。萍泛無休日，桃陰想舊蹊。吹噓人所羨，騰躍事仍暌。碧海真難涉，青雲不可梯。顧深慙鍛煉，才小辱提攜。檻束哀猨叫，枝驚夜鵲棲。幾時陪羽獵，應指釣璜溪。
敬贈鄭諫議十韻 杜甫 
諫官非不達，詩義早知名。破的由來事，先鋒孰敢爭。思飄雲物外，律中鬼神驚。毫髮無遺恨，波瀾獨老成。野人寧得所，天意薄浮生。多病休儒服，冥搜信客旌。築居仙縹緲，旅食歲崢嶸。使者求顏闔，諸公厭禰衡。將期一諾重，歘使寸心傾。君見途窮哭，宜憂阮步兵。
奉贈鮮于京兆二十韻 杜甫 
王國稱多土，賢良復幾人。異才應間出，爽氣必殊倫。始見張京兆，宜居漢近臣。驊騮開道路，鵰鶚離風塵。侯伯知何等，文章實致身。奮飛超等級，容易失沈淪。脫略磻谿釣，操持郢匠斤。雲霄今已逼，台衮更誰親。鳳穴雛皆好，龍門客又新。義聲紛感激，敗績自逡巡。途遠欲何向，天高難重陳。學詩猶孺子，鄉賦念嘉賓。不得同鼌錯，吁嗟後郄詵。計疎疑翰墨，時過憶松筠。獻納紆皇眷，中間謁紫宸。且隨諸彥集，方凱薄才伸。破膽遭前政，陰謀獨秉鈞。微生霑忌刻，萬事益酸辛。交合丹青地，恩傾雨露辰。有儒愁餓死，早晚報平津。
贈特進汝陽王二十韻 杜甫  抒情 感激
特進羣公表，天人夙德升。霜蹄千里駿，風翮九霄鵬。服禮求毫髮，惟忠忘寢興。聖情常有眷，朝退若無憑。仙醴來浮蟻，奇毛或賜鷹。清關塵不雜，中使日相乘。晚節嬉遊簡，平居孝義稱。自多親棣萼，誰敢問山陵。學業醇儒富，辭華哲匠能。筆飛鸞聳立，章罷鳳騫騰。精理通談笑，忘形向友朋。寸長堪繾綣，一諾豈驕矜。已忝歸曹植，何知對李膺。招要恩屢至，崇重力難勝。披霧初歡夕，高秋爽氣澄。尊罍臨極浦，鳧雁宿張燈。花月窮游宴，炎天避鬱蒸。研寒金井水，檐動玉壺冰。瓢飲唯三徑，巖棲在百層。且持蠡測海，況挹酒如澠。鴻寶寧全祕，丹梯庶可凌。淮王門有客，終不媿孫登。
鄭駙馬宅宴洞中 杜甫 
主家陰洞細煙霧，留客夏簟清琅玕。春酒杯濃琥珀薄，冰漿椀碧瑪瑙寒。誤疑茅堂過江麓，已入風磴霾雲端。自是秦樓壓鄭谷，時聞雜佩聲珊珊。
李監宅 杜甫 
尚覺王孫貴，豪家意頗濃。屏開金孔雀，褥隱繡芙蓉。且食雙魚美，誰看異味重。門闌多喜色，女壻近乘龍。
重題鄭氏東亭 杜甫 
華亭入翠微，秋日亂清暉。崩石欹山樹，清漣曳水衣。紫鱗衝岸躍，蒼隼護巢歸。向晚尋征路，殘雲傍馬飛。
題張氏隱居二首 一 杜甫 
春山無伴獨相求，伐木丁丁山更幽。澗道餘寒歷冰雪，石門斜日到林丘。不貪夜識金銀氣，遠害朝看糜鹿遊。乘興杳然迷出處，對君疑是泛虛舟。
題張氏隱居二首 二 杜甫 
之子時相見，邀人晚興留。霽潭鱣發發，春草鹿呦呦。杜酒偏勞勸，張棃不外求。前村山路險，歸醉每無愁。
天寶初南曹小司寇舅於我太夫人堂下累土爲山一匱盈尺以代彼朽木承諸焚香瓷甌甌甚安矣旁植慈竹蓋茲數峰嶔岑嬋娟宛有塵外數致乃不知興之所至而作是詩 杜甫 
一匱功盈尺，三峰意出羣。望中疑在野，幽處欲生雲。慈竹春陰覆，香爐曉勢分。惟南將獻壽，佳氣日氛氳。
龍門 杜甫 
龍門橫野斷，驛樹出城來。氣色皇居近，金銀佛寺開。往還時屢改，川水日悠哉。相閱征途上，生涯盡幾迴。
奉寄河南韋尹丈人 杜甫 
有客傳河尹，逢人問孔融。青囊仍隱逸，章甫尚西東。鼎石分門戶，詞場繼國風。尊榮瞻地絕，疎放憶途窮。濁酒尋陶令，丹砂訪葛洪。江湖漂短褐，霜雪滿飛蓬。牢落乾坤大，周流道術空。謬慙知薊子，真怯笑揚雄。盤錯神明懼，謳歌德義豐。尸鄉餘土室，難說祝雞翁。
赠李白 杜甫  离别 写人 生活
秋來相顧尚飄蓬，未就丹砂媿葛洪。痛飲狂歌空度日，飛揚跋扈爲誰雄。
與任城許主簿遊南池 杜甫 
秋水通溝洫，城隅進小船。晚涼看洗馬，森木亂鳴蟬。菱熟經時雨，蒲荒八月天。晨朝降白露，遙憶舊青氊。
登兖州城樓 杜甫 
東郡趨庭日，南樓縱目初。浮雲連海嶽，平野入青徐。孤嶂秦碑在，荒城魯殿餘。從來多古意，臨眺獨躊躇。
劉九法曹鄭瑕丘石門宴集 杜甫 
秋水清無底，蕭然靜客心。掾曹乘逸興，鞍馬去相尋。能吏逢聊璧，華筵直一金。晚來橫吹好，泓下亦龍吟。
暫如臨邑至㟙山湖亭奉懷李員外率爾成興 杜甫 
野亭逼湖水，歇馬高林間。鼉吼風奔浪，魚跳日映山。暫遊阻詞伯，却望懷青關。靄靄生雲霧，唯應促駕還。
對雨書懷走邀許十一簿公 杜甫 
東岳雲峰起，溶溶滿太虛。震雷飜幕燕，驟雨落河魚。座對賢人酒，門聽長者車。相邀媿泥濘，騎馬到階除。
巳上人茅齋 杜甫 
巳公茅屋下，可以賦新詩。枕簟入林僻，茶瓜留客遲。江蓮搖白羽，天棘夢青絲空忝許詢輩，難酬支遁詞。
房兵曹胡馬詩 杜甫  咏物诗 言志 咏物
胡馬大宛名，鋒棱瘦骨成。竹批雙耳峻，風入四蹄輕。所向無空闊，真堪託死生。驍騰有如此，萬里可橫行。
畫鷹 杜甫  题画 写鸟 励志 鸟
素練風霜起，蒼鷹畫作殊。身思狡兔，俱目似愁胡。絛旋光堪擿，軒楹勢可呼。何當擊凡鳥，毛血灑平蕪。
與李十二白同尋范十隱居 杜甫  隐逸 友情
李侯有佳句，往往似陰鏗。余亦東蒙客，憐君如弟兄。醉眠秋共被，攜手日同行。更想幽期處，還尋北郭生。入門高興發，侍立小童清。落景聞寒杵，屯雲對古城。向來吟橘頌，誰欲討蓴羹。不願論簪笏，悠悠滄海情。
臨邑舍弟書至苦雨黃河泛溢隄防之患簿領所憂因寄此詩用寬其意 杜甫  黄河
二儀積風雨，百谷漏波濤。聞道洪何坼，遙連滄海高。職思憂悄悄，郡國訴嗷嗷。舍弟卑棲邑，防川領簿曹。尺書前日至，版築不時操。難假黿鼉力，空瞻烏鵲毛。燕南吹畎畝，濟上沒蓬蒿。螺蚌滿近郭，蛟螭乘九臯。徐關深水府，碣石小秋毫。白屋留孤樹，清天矢萬艘。吾衰同泛梗，利涉想蟠桃。倚賴天涯釣，猶能掣巨鼇。